钦定古今图书集成/明伦汇编/家范典/第062卷 > 日知录 > 《兄弟不相为后》
## 钦定古今图书集成/明伦汇编/家范典/第062卷 > 日知录 > 《兄弟不相为后》

商之世，兄终弟及，故十六世而有二十八王。如仲丁、
外壬、河亶甲兄弟三王，阳甲、盘庚、小辛、小乙兄弟四
王。未知其庙制何如。《商书》言七世之庙，贺循谓殷世
有二祖三宗，若拘七室，则当祭祢而已。《唐书礼乐志》：
“自宪宗、穆宗、敬宗、文宗四世祔庙，睿、元、肃代以次迁。
至武宗崩，德宗以次当迁，而于世次为高祖。”礼官始
觉其非，以谓兄弟不相为后，不得为昭穆，乃议复祔
代宗。而议者言已祧之主不得复入太庙。礼官曰：“昔
晋元明之世，已迁豫章、颍川，后皆复祔，此故事也。”议
者又言庙室有定数，而无后之主，当置别庙。礼官曰：
“晋武帝时，景、文同庙，庙虽六代，其实七主。至元帝、明
帝，庙皆十室，故贺循曰：‘庙以容主为限，而无常数也’。”
于是复祔代宗，而以敬宗、文宗、武宗同为一代。
何休解《公羊传》文公二年跻僖公，谓惠公与庄公当
同南面西上，隐、桓与闵、僖当同北面西上。据《大祫》如
此，则庙中昭穆之序，亦从之而不易矣。

鄞万斯大本之立说，谓“庙制当一准《王制》之言。太祖
而下，其为父死子继之常也，则一庙一主，三昭三穆
而不得少；其为兄弟相继之变也，则同庙异室，亦三
昭三穆而不得多。观《考工记》匠人营国所载世室明
堂皆五室，则知同庙异室，古人或已有通其变者，正
不可指为后人之臆见也。《记》曰：‘协诸义而协’，则礼虽
先王未之有，可以义起也。”然则贺循之论可为后王
之式矣。